**ประกาศสำนักงานคณะกรรมการสิทธิมนุษยชนแห่งชาติ**

เรื่อง หลักเกณฑ์การอนุญาตให้เจ้าหน้าที่ของสำนักงานคณะกรรมการสิทธิมนุษยชนแห่งชาติ

ไปสอน หรือบรรยายทางวิชาการ

เพื่อให้การอนุญาตให้เจ้าหน้าที่ของสำนักงานคณะกรรมการสิทธิมนุษยชนแห่งชาติการไปสอน หรือบรรยายทางวิชาการมีความชัดเจนเหมาะสมมากยิ่งขึ้น จึงกำหนดหลักเกณฑ์การอนุญาต  
ให้เจ้าหน้าที่ของสำนักงานคณะกรรมการสิทธิมนุษยชนแห่งชาติไปสอน หรือบรรยายทางวิชาการดังนี้

ข้อ ๑ เจ้าหน้าที่ หมายถึง ข้าราชการสำนักงานคณะกรรมการสิทธิมนุษยชนแห่งชาติ พนักงานราชการตามระเบียบคณะกรรมการสิทธิมนุษยชนแห่งชาติว่าด้วยพนักงานราชการสำนักงานคณะกรรมการสิทธิมนุษยชนแห่งชาติ และลูกจ้างตามระเบียบคณะกรรมการสิทธิมนุษยชนแห่งชาติว่าด้วยลูกจ้างสำนักงานคณะกรรมการสิทธิมนุษยชนแห่งชาติ

ข้อ ๒ สอน หรือบรรยายทางวิชาการ หมายถึง การให้ความรู้แก่บุคคลภายนอกในโครงการ/กิจกรรม หรือสถานที่ของหน่วยงานของรัฐและเอกชนในรูปแบบต่าง ๆ อาทิ การสอน การบรรยาย การเสวนา การอภิปราย เป็นต้น

ข้อ ๓ การไปสอน หรือบรรยายทางวิชาการในเวลาราชการ ต้องได้รับอนุญาตจากเลขาธิการคณะกรรมการสิทธิมนุษยชนแห่งชาติ โดยกำหนดให้ไม่เกิน ๔ หน่วยชั่วโมงต่อสัปดาห์ และต้องไม่กระทบ  
ต่อการปฏิบัติราชการ โดยให้ผู้บังคับบัญชาระดับสำนัก/หน่วย เป็นผู้ตรวจสอบและรับรองก่อนเสนอเลขาธิการคณะกรรมการสิทธิมนุษยชนแห่งชาติพิจารณา ยกเว้นกรณีได้รับมอบหมายจากเลขาธิการคณะกรรมการสิทธิมนุษยชนแห่งชาติเป็นอย่างอื่น

ในกรณีที่หน่วยงานผู้จัดมีหนังสือถึงเจ้าหน้าที่โดยตรง ให้ผู้ที่ประสงค์จะขออนุญาต  
ระบุรายละเอียดเกี่ยวกับการไปสอน หรือบรรยายทางวิชาการพร้อมแนบเอกสารที่เกี่ยวข้อง   
เสนอผู้บังคับบัญชาเพื่อประกอบการพิจารณาของเลขาธิการคณะกรรมการสิทธิมนุษยชนแห่งชาติ

ข้อ ๔ การไปสอน หรือบรรยายทางวิชาการนอกเวลาราชการ ต้องไม่ส่งผลกระทบต่อการปฏิบัติราชการ โดยให้คำนึงถึงโอกาสที่อาจได้รับมอบหมายจากผู้บังคับบัญชาให้ปฏิบัติราชการในกรณี  
ที่มีความจำเป็นเร่งด่วน และหากผู้นั้นเห็นว่าอาจเกิดผลกระทบต่อการปฏิบัติราชการให้รายงานเลขาธิการคณะกรรมการสิทธิมนุษยชนแห่งชาติเพื่อทราบหรือพิจารณาตามสมควรแก่กรณี

ข้อ ๕ การไปสอน หรือบรรยายทางวิชาการต้องมีเนื้อหาไม่กระทบหรือขัดต่อการคุ้มครอง ส่งเสริมสิทธิมนุษยชน และภาพลักษณ์ขององค์กร โดยคำนึงถึงการประพฤติปฏิบัติและวางตนให้เป็นไปด้วยความเหมาะสมในฐานะเจ้าหน้าที่สำนักงานคณะกรรมการสิทธิมนุษยชนแห่งชาติ และเป็นไปตามข้อกำหนดจริยธรรมข้าราชการ พนักงานราชการ และลูกจ้างของสำนักงานคณะกรรมการสิทธิมนุษยชนแห่งชาติ พ.ศ. ๒๕๖๑

ข้อ ๖ กรณีนอกเหนือหรือไม่เป็นไปตามหลักเกณฑ์ที่กำหนดให้เป็นดุลยพินิจของเลขาธิการคณะกรรมการสิทธิมนุษยชนแห่งชาติในการพิจารณาเป็นรายกรณี และหากเกิดปัญหาเกี่ยวกับการปฏิบัติตามหลักเกณฑ์นี้ ให้เลขาธิการคณะกรรมการสิทธิมนุษยชนแห่งชาติเป็นผู้วินิจฉัยชี้ขาด คำวินิจฉัย  
ของเลขาธิการคณะกรรมการสิทธิมนุษยชนแห่งชาติให้เป็นที่สุด

ประกาศ ณ วันที่ ๒๙ มีนาคม พ.ศ. ๒๕๖๒

โสพล จริงจิตร

เลขาธิการคณะกรรมการสิทธิมนุษยชนแห่งชาติ